አሜሪካ በናይል ወንዝ አጠቃቀም ዙሪያ ኢትዮጵያ፣ ግብፅ እና ሱዳን የደረሱበትን ስምምነት አደነቀች
አሜሪካ ኢትዮጵያ፣ ግብፅ እና ሱዳን በናይል ወንዝ አጠቃቀም ዙሪያ የደረሱበትን የመጀመሪያ  ስምምነት ትልቅ  እርምጃ ነው ስትል አሜሪካ አደነቀች።የአሜሪካ የውጭ ጉዳይ ሚኒስቴር መስሪያ ቤት ቃል አቀባይ ጄን ሳኪ በትናንትናው ዕለት እንደተናገሩት፥ አሜሪካ በናይል ተፋሰስ አገራት መካከል ያለው የትብብር ግንኙነት እንዲጎለብት እና ሁሉም የተፋሰሱ አገራትን ተጠቃሚ እንዲሆኑ  ለማስቻል ድጋፏን ታጠናክራለች።በመሆኑም ሶስቱ አገራት በትብብር ለመስራት እዚህ ስምምነት ላይ መድረሳቸውን  አሜሪካ በአድናቆት ትመለከተዋለች ብለዋል።ኢትዮጵያ፣ ግብፅ እና ሱዳን በመሪዎቻቸው በኩል የአባይ ወንዝ አጠቃቀምን በተመለከተ በካርቱም ስምምነት መፈራረማቸው ይታወሳል።በሌላ በኩል የአልጄሪያው ፕሬዚዳንት አብዱልአዚዝ ቡተፍሊካ ሶስቱ አገራት የአባይ ወንዝን ለመጠቀም የደረሱት ስምምነት አገራቱ ተቀራርበው ለመስራት ያላቸውን ፍላጎት ያሳዩበት እርምጃ መሆኑን ተናግረዋል።“ስለሆነም አገራቱ እዚህ ትልቅ ውሳኔ ላይ በመድረስ ለህዝባቸው መፃኢ ዕድል መቃናት እና እድገት መፋጠን ምክንያት መሆን በመቻላቸው እንኳን ደስ አላችሁ ልላቸው እወዳለሁ” ነው ያሉት።ፕሬዚዳንቱ ስምምነቱም በሶስቱ ወንድማማች ህዝቦች መካካል ያለውን የዕድገት እና የትብብር ግንኙነት በማጠናከር ረገድ አዲስ ምዕራፍ የከፈተ ነው ብለዋል።ኢትዮጵያ የጀመረችው የታላቁ የኢትዮጵያ ህዳሴ ግድብም ለቀጠናው አገራት ብሎም የአፍሪካ አገራትን ተጠቃሚ እንደሚያደርግ እምነቴ ነው ሲሉ ተናግረዋል።ፕሬዚዳንቱ ለጠቅላይ ሚንስትር ሃይለማርያም ደሳለኝ በፃፉት መልዕክት የታላቁ የኢትዮጵያ ህዳሴ ግድብን እስመልክቶ በሶስቱ አገራት መካከል በተደረሰው ስምምነት የተሰማቸውን ደስታ ገልፀዋል። (ኤፍ.ቢ.ሲ)